**9.6 Direcția Relația cu ONG, Sindicate și Patronate**

Direcția Relația cu ONG, Sindicate și Patronate are ca obiect de activitate dezvoltarea parteneriatului strategic între autoritatea publică și ONG-uri, sindicate și patronate în vederea identificării și susținerii inițiativelor publice și private menite să contribuie la soluționarea problemelor comunității; creșterea suportului public pentru programele desfășurate, atrage resurse suplimentare în raport cu cele de care dispune administrația și sprijină îmbunătățirea serviciilor pe care le furnizează comunității.

Direcția Relația cu ONG, Sindicate și Patronate asigură rolul consultativ în realizarea dialogului social la nivelul Municipiului București, între conducere și sindicate, având rol de mediator, pentru crearea unui climat de stabilitate și pace socială.

Pentru administrația publică locală, relația de parteneriat cu societatea civilă a fost prioritară și în anul 2019.

Stimularea parteneriatelor dintre organizațiile neguvernamentale și administrația publică locală reprezintă un pas important în consolidarea democrației locale, fiind o condiție absolut necesară pentru dezvoltarea comunității.

Părțile implicate au acționat simultan, după un program bine elaborat pentru îndeplinirea obiectivelor stabilite în comun și pentru creșterea calității serviciilor oferite cetățenilor Municipiului București.

Astfel, în anul 2019, la Direcția Relația cu ONG, Sindicate și Patronate, au fost înregistrate 965 de petiții, toate acestea fiind soluționate în termen legal.

În conformitate cu Programul de Guvernare locală și prevederile Legii nr. 350/2005, privind regimul finanțărilor nerambursabile din fonduri publice alocate pentru activități nonprofit de interes general, cu modificările și completările ulterioare, Primăria Municipiului București, prin Direcția Relația cu ONG, Sindicate și Patronate, a elaborat metodologia privind regimul finanțărilor nerambursabile de la bugetul local al Municipiului București în domeniile cultură, protecția mediului înconjurător, activități de tineret.

Direcția Relația cu ONG, Sindicate și Patronate a inițiat, de asemenea, în anul 2019, activități desfășurate în vederea actualizării permanente a bazei de date a Municipalității cu organizațiile nonguvernamentale pentru care sunt încheiate parteneriate, protocoale sau alte forme de colaborare.

Datele colectate și centralizate se referă la informații punctuale (an înființare/înregistrare, domeniu principal de activitate, date de contact) ale acestor organizații.

 Prin urmare, în anul 2019, DROSP a înregistrat în Baza de Date un număr de 67 de organizații noi, completând astfel cele 115 organizații înregistrate în anul 2018, grupate pe următoarele domenii de interes: participare civică, inițiativă civică (cartier), consultanță, apărarea drepturilor și promovarea intereselor cetățenești, urbanism-patrimoniu arhitectural, infrastructură-transport public alternativ, protecția mediului, protecția animalelor, turism-agrement-promovare, minorități-relații interculturale-tradiții, copii-tineret-educație-sport, filantropie-voluntariat, drepturile femeilor și egalitatea de gen, servicii medicale-servicii sociale, cultură.

Tot în anul 2019, DROSP a demarat activități privind realizarea unui dialog cu societatea civilă pe probleme de interes pentru dezvoltarea comunității, a identificării priorităților comune pentru sectorul public și cel neguvernamental și a identificării oportunităților comune de finanțare precum și a unor domenii pentru realizarea de noi parteneriate.

Au fost organizate întâlniri de lucru, mese rotunde, ședințe de informare și consultare cu societatea civilă (ONG-uri și alți parteneri sociali), în colaborare cu direcțiile de specialitate din cadrul instituției, alte instituții publice centrale și locale, pe domenii diverse de interes public în scopul identificării și soluționării problemelor cu care se confruntă societatea civilă, respectiv:

1. Întâlnirea de lucru în data de 11.01.2019, la solicitarea Asociației ”Inițiativa Prelungirea Ghencea„ care a avut ca temă de discuție, lucrările pentru rezolvarea conflictului de trafic din zona Prelungirea Ghencea;
2. Întâlnirea de lucru din data de 07.02.2019 la solicitarea Asociației ”Criminaliștilor din România”, având ca temă sprijinul reciproc dintre cele 2 părți;
3. Întâlnirea de lucru în data de 05.03.2019, organizată de PMB la solicitarea Federației din Transporturi, „ATU-România„, având ca temă posibilitatea de a dezvolta o rețea de creșe și grădinițe la locul de muncă, vizând un parteneriat public-privat între Primăria Municipiului București, primăriile de sector și marile companii;
4. Întâlnirea de lucru din data de 01.04.2019 organizată la solicitarea Asociației ”Inițiativa Prelungirea Ghencea„ privind aspecte importante din proiectul ce vizează lucrările pentru rezolvarea conflictului de trafic din zona Prelungirea Ghencea;
5. Întâlnirea de lucru din data de 04.04.2019 organizată la sediul PMB, a avut ca temă proiectul ”Walkthe (Global) Walk”, care sprijină mobilizarea tinerilor europeni pentru susținerea obiectivelor de dezvoltare durabilă;
6. Întâlnirea de lucru din data de 25.04.2019 organizată de PMB, la solicitarea fundației ”Ecocivica” și a cetățenilor pe care aceasta îi reprezintă, având ca temă păstrarea parcului Brâncuși ca spațiu verde;
7. Întâlnirea de lucru din data de 07.05.2019 organizată de PMB, la solicitarea fundației ”Ecocivica” și a cetățenilor pe care aceasta îi reprezintă, a avut ca temă continuarea discuției anterioare despre păstrarea parcului Brâncuși ca spațiu verde;
8. Întâlnirea de lucru din data de 17.05.2019 organizată de DROSP, la solicitarea ”Grupului de Inițiativă Civică Lacul Tei” prin care acesta a adus la cunoștința municipalității faptul că există un nivel îngrijorător de scăzut al apei lacului din Parcul Circului, și unde s-a propus un set de măsuri pentru redresarea situației.
9. Întâlnirea cu reprezentanții Asociației ”Solar Decatlon București”, la inițiativa acestora, organizată de DROSP, la care s-a discutat posibilitatea încheierii unui parteneriat în scopul construirii unui concept de ”Sustainable City” din România.
10. Întâlnirea de lucru din data de 14.06.2019 organizată de Direcția Relația cu ONG, Sindicate și Patronate la solicitarea ”Agenției Române de Consultanță” având ca temă sprijinirea activității acestei asociații;
11. Întâlnirea organizată de PMB, la propunerea Asociației ”Inițiativa Prelungirea Ghencea”, în data de 27.06.2019, având ca temă de dezbatere stadiul proiectului Penetrație Prelungirea Ghencea–Domnești și Supralărgire Prelungirea Ghencea;
12. Întâlnirea organizată de DROSP la inițiativa ”Grupului de Susținere Locală Vidra”, în data de 30.07.2019, care a avut ca temă gestionarea deșeurilor de la Depozitul Ecologic de deșeuri urbane și industriale asimilabile Vidra.
13. Întâlnirea organizată de PMB, la inițiativa „Asociației Inițiativa Prelungirea Ghencea” în data de 01.11.2019, având ca temă de dezbatere stadiul proiectului ”Penetrație Prelungirea Ghencea–Domnești și Supralărgire Prelungirea Ghencea;
14. Întâlnirea organizată de DROSP la inițiativa ”UNICEF Bucharest”, în data de 18.11.2019, având ca temă de discuție modalitățile de implementare ale programelor UNICEF în beneficiul copiilor din București, respectiv prin colorarea în albastru a celor 17 fântâni și a monumentelor emblematice din capitalăși s-au învăluit în lumină, ca parte a inițiativei Help Autism „Noaptea Albastră a Autismului”.

Activitatea DROSP reflectă interesul Municipalității pentru o gamă largă de discuții, vizând probleme extrem de diverse ce preocupă cetățenii acestui oraș.

Un punct important pe agenda de lucru a Direcției Relația cu ONG, Sindicate și Patronate l-a reprezentat participarea la ședințele Grupului de Dialog Social.

Acestea s-au desfășurat după cum urmează :

1. În data de 27.06.2019, tema discuției a fost prezentarea proiectului  ”Politici Publice alternative pentru dezvoltare locală competitivă”;
2. În data de 30.07.2019, tema discuției a fost prezentarea modificărilor apărute la noua lege a pensiilor, având titlul Noutăți legislative în sistemul public de pensii din România ”;
3. În data de 25.09.2019, tema discuției a fost prezentarea principalelor date statistice în ceea ce privește activitatea Inspectoratului Teritorial de Muncă al Municipiului București, de ITM București ;
4. În data de 27.11.2019, tema discuției a fost prezentarea principalelor date statistice privind oportunitățile de angajare –Bursa locurilor de muncă- prezentate de Agenția Municipală pentru Ocuparea Forței de Muncă București.

Un proiect de suflet al Direcției Relația cu ONG, Sindicate și Patronate a fost organizarea colectării de jucării pentru copiii cu afecțiuni oncologice de la Institutul Oncologic București. Acest proiect a purtat numele ”Cutia de Paște ” și a fost inițiat de Asociația P.A.V.E.L. cu ocazia Sărbătorilor de Paște.

De asemenea, DROSP a elaborat procedura standard de raportare și a efectuat demersurile punctuale pentru a obține informațiile necesare de la direcțiile din cadrul aparatului de specialitate al Primarului General și organismele prestatoare de servicii publice și de interes local, în vederea întocmirii raportului anual privind relația administrație - ONG.

Prin urmare, în anul 2019, Municipalitatea a desfășurat în parteneriat cu ONG-urile, 166 de programe/proiecte, după cum urmează:

* 102 în domeniul Cultură
* 34 în domeniul Activități de Tineret și Sport
* 24 în domeniul Sănătate și Asistență Socială
* 6 în domeniul Educație civică

În ceea ce privește relația cu organizațiile sindicale, DROSP a continuat demersurile necesare și în anul 2019 și a solicitat instituțiilor subordonate CGMB, informații privind sindicatele legal constituite ce își desfășoară activitatea în cadrul acestora.

Prin urmare a fost completată baza de date/registrul de evidență privind organizațiile sindicale de la nivelul aparatului de specialitate al Primarului General și al organismelor prestatoare de servicii, în urma raportărilor primite cu un număr de 18 organizații sindicale noi completând cele 21 organizații sindicale legal constituite identificate în anul 2018.

Conform informațiilor transmise de către organizațiile sindicale legal constituite la nivelul Municipalității, au fost întocmite rapoarte statistice, trimestriale, semestriale, anuale, privind numărul conflictelor de muncă, numărul salariaților care au participat la grevă, precum și numărul contractelor colective de muncă încheiate la nivel de unitate.

DROSP a elaborat documentul de politică internă privind ”Măsuri preventive împotriva hărțuirii, inclusiv a hărțuirii sexuale la locul de muncă”. La elaborarea acestei politici interne DROSP a consultat direcțiile de specialitate din PMB, rezultând un document complex care va fi pus în aplicare la nivelul întregii instituții.

Prin toată activitatea desfășurată în anul 2019, Direcția Relația cu ONG, Sindicate și Patronate a gestionat responsabil și consecvent atribuțiile care îi revin prin ROF-ul direcției pentru o mai bună colaborare cu societatea civilă și reprezentanții acesteia.